શિપની પ્લેટોનો ઉપયોગ રી-રોલિંગ મિલોમાં ઉત્પાદીત થતા સળીયા માટે કરી શકાય નહીં અને તમામ રી-રોલિંગ મિલોએ બીઆઇએસ પ્રમાણિત કાચા માલનો જ ઉપયોગ કરવો તેવા મતલબના કેન્દ્રના નોટિફિકેશન બાદ શિપબ્રેકિંગ અને રી-રોલિંગ મિલો દબાણ હેઠળ આવી ગયા હતા. તા. ૧ એપ્રિલથી શિપબ્રેકિંગની પ્લેટો કોઇપણ સંજોગોમાં રી-રોલિંગ મિલોમાં કામ આવી શકે નહીં તેવા પ્રકારના કાયદા સામે સિહોર અને ભાવનગર રી- રોલિંગ મિલ એસોસિએશન, શિપ રીસાયકલિંગ ઇન્ડસ્ટ્રીઝ એસોસિએશન ઓફ ઇન્ડિયા દ્વારા સ્ટીલ મંત્રાલય સમક્ષ રજૂઆત કરવામાં આવી હતી, અને શિપની પ્લેટો વધુ મજબૂત તથા અનેક માપદંડોમાંથી પસાર થઇ અને બનાવવામાં આવતી હોવાના કારણોસર તેનો ઉપયોગ સળીયા બનાવવામાં કરવામાં આવે તો માલની ગુણવત્તા સુધરશે તેવા તર્ક રજૂ કરવામાં આવ્યા હતા.